Muistatko Aromipesän? Ostos-tv:n kulttipönttö on täällä taas - Keskisuomalainen
Tänään 24.06.2015 14:13
Muistatko Aromipesän? Ostos-tv:n kulttipönttö on täällä taas
Muistatko 1990-luvun ostos-tv:n mainokset, jossa kokki-Mikko kertoi porin murteella mystisestä mustasta möykystä, jolla oli tarkoitus valmistaa maukasta ja nopeaa kotiruokaa? Kyseessä on suorastaan legendaarinen Aromipesä, josta tuli mainosten myötä valtava ilmiö – eikä vähiten tuotteen nimen luomien mielleyhtymien vuoksi.
Hiljalleen Aromipesän kysyntä laski ja sen myynti hiipui, mutta sen ympärille kehkeytynyt kultti ei ole koskaan sammunut kokonaan.
Nyt, parikymmentä vuotta myöhemmin, Aromipesä-faneille on koittanut onnen aika: Aromipesä on täällä taas. Tuotetta alusta alkaen valmistanut Artekno Oy on hankkinut oikeuden nimeen, ja yritys alkaa toimittaa uusia Aromipesiä.
Tuotetta myös kehitellään. Suunnitteilla on ensimmäinen vaihtoehto mustalle värille koko tuotteen historiassa. On kuitenkin syytä epäillä, voivatko uudet tuotteet koskaan päihittää aitoa ja alkuperäistä.
Ostos-tv:ssä kokki-Mikko kertoi porin murteella mystisestä mustasta möykystä, jolla oli tarkoitus valmistaa maukasta ja nopeaa kotiruokaa. Hintaa kapistuksella oli 195 markkaa plus postikulut. Kuva: Youtube